મૃણાલ એન્જિનિયર થઈ અને આ સમય દરમિયાન તે તેના સહાધ્યાયી પંકજના પ્રેમમાં પડી. બંને એકબીજાને ચાહતાં હતાં. તેમની વચ્ચેના પ્રેમ સંબંધો ખીલી ઊઠ્યા. કોઈવાર તેઓ લાંબા સમય સુધી વાતો કરતાં બેસતાં, તો કોઈ વાર ફરવા નીકળી પડતાં અને આથી ઘેર આવતાં મૃણાલને મોડું થતું. એકવાર તો સુનંદાબેને તેને પૂછી જ નાખ્યું કે તું કોઈ છોકરાના પ્રેમમાં પડી છે કે શું ? પણ મૃણાલે અદ્ધર અદ્ધર જવાબ આપી પોતાના પ્રેમની કોઈ વાત તેમને કળવા દીધી નહીં. મૃણાલ અને પંકજે આગળ ભણવાનું ચાલુ રાખવાનું નક્કી કર્યું અને ત્યાર પછી અમેરિકા પણ જવાનો તેમનો વિચાર થયો. પણ હજુ લગ્નગ્રંથિથી બંધાઈ જવાની તેમને ઉતાવળ ન હતી.